PRANGTAI:- Nang mahtang shara shagu hkan e pyen du hkawm ai wa re majaw ndai lam hte seng nna nang kaw san la na ngu naw myit nga ai hte hkrak sha rai sai. Ngai gaw ndai Ting Kawk pa kaw lai nna gara de mung n du yu ai re. Raitimung mungkan shiga ni BBC, VOA, RFA zawn re ai kaw na shani shagu madat la nna lu wa ai shiga ni hpe bai shen maram la ai hte byin wa na masa hpe tup hkrak n rai timung, ni nawn ai mahtai lu wa na matu maram chyai ai madang sha rai nga ai. Dai hte maren KIO hte Myen kasa ni hkrum shaga ai hte seng nna, shanhte tsun shaga hkat ai lachyum hpe maram lu na matu shanhte a shingdu lam hpe naw hkaja nga ai hku re.
Myen ni a labau gaw, "Myanma atsa, dagong ka" nga ai. Shing rai Myen ni a ginra gaw Dagong, Pagan grup yin sha rai nna Yahkaing, Karen, Mon, Thai, du hkra matse labye rai zing la ai hpang dam lada ai Myenmung byin wa sai. KIO a shingdu lam hpe bai yu ga. Wunpawng Myusha ni gaw, jan n shang ai British asuya a hpyen hpung hpe htunghpau sinat lang nna 30 ning grup yin gasat wa nna mungkan majan (1) kaw gara hku shang gasat wa ai, mungkan majan (2) kaw Myen ni woi shang wa ai Japan ni hpe gara hku gasat shapraw dat ai, Myenmung shanglawt lu na matu mungmasa lam yan hte gara hku woi awn wa ai, lawu ga hkan Myen hkyeng, Myen hpraw ni kabrawng wa ai hpe gara hku shamyit kau ai, U Nu asuya gaw Yangon sha ngam sai hpe gara hku hkye la ya ai zawn re ai lareng lam tsun ga nga yang htum na n rai nga ai. Salang Pyilan a ningmu naw matut madat ga le.
PYILAN:- Wunpawng Myusha ni hte Myen ni a laram lam hpe gindaw yu ai shaloi:- Myen gaw magyi magaw masu hkalem ai npawt nhpang lang nna, Wunpawng Myusha ni gaw myit hpraw san ai atsam majing hpe npawt nhpang lang wa ai hpe mu lu ai. Dai ni na ten hta dai zawn re ai laram a npawt nhpang hta hkan nna KIO hte Myen kasa ni gaw mungkan pinra na mungmasa saboi kaw tsap let dwi ai, hkri ai, hkup ai, jap ai, shum ai namchyim lang nna atsam madun hkat nga ai aten rai li ai. Satan gaw KIO hta lai nna UNFC uhpung yawng hpe hkying hkum laman apyaw sha shalen la nna satan ni hkyen sa ai myit hkrum laika hta ta masat ka la lu masai. KIO hpe dai zawn rai shalen la na matu n loi na re hpe tau chye nga ai majaw jahkrit shama la ai ladat hte Wunpawng Mungdan chyam hkra lawu ga na hpyen hpung ni hpe jashawn dat ai shingkang hte aten ntam ai zing la na sai ngu ai lachyum madun nhtawm, maga mi de gaw mungmasha ni hpe satan a atsam htum hte zingri nat sat shamyit ai ladat hte jahkrit bang wa masai. Ya gaw KIO a shagri hpe abrep mani kau ya lu sai majaw kaga rawt malan hpung ni zawn simsa bawngban lam aloi sha myit hkrum ya na masai, nga nna kam let hkrum bawng wa ai hku rai malu ai.
Kaga rawt malan hpung ni hpe shalen la ai hpaji gaw, shanhte a ginra kaw nga mu nga mai rawt jat wa na matu Economic Zone shalat ya na, ngu ai maw lanyet lam rai nga ai. Hpang e pru wa na mahtai gaw, "Uhku a masa si la gawm" pyi n rai na re. Dai masa hpun ting hpe daw agrawp mat shangun nna, amyu ting hpe shamyit kau ai ladat she re hka! nga nna myit dum wa ai shani gaw hpang hkrat mat na sai.
Shing re ai ningmu hta hkan nna KIO kasa ni gaw amyu ting a gawng malai dang dep ai machye machyang lang rai, shingdu de na Myutsaw Salang ni jaw dat ai ningmu, KIO Ginjaw kaw na Ningbaw Ningla ni jaw dat ai ningmu a ntsa e, Yehowa kaw Wunpawng Myusha ni kyu jawm hpyi marawn ai marang e, Yehowa madun dat ai shingkang gaw KIO kasa ni a kraw lawang kaw shanu ya nga sai. Dai hta n-ga, Wunpawng Myusha shada hku nna htap htuk ai ga si ga ngau hte hpaji jaw hkat ai lam gaw awngdang lam lu wa na matu htoi kabrim ai Pyeng Ding rai nga ai.
PRANGTAI:- Masum n rai, an lahkawng a ningmu lahkawng hpe akyu jashawn ai rai yang, bum hpe sit kau lu ai atsam n rawng hkra raitimung, satan wa hpe dang kau lu ai madang sha gaw rai na re ngu kam let hpungdim dat ai law.
Pukdun (Ka matsing)
kac_Latn kac_Latn kac_Latn kac_Latn kac_Latn kac_Latn kac_Latn